ठूलो लक्ष्यमा नेपालको साहस
विश्वकप लिग–२ का पछिल्ला ८ खेलमा नेपालले २ सय रनको स्कोर पनि छुन सकेको थिएन । त्यसैले नामिबियाले दिएको २ सय ८६ रनको लक्ष्य नेपालसामु पहाड बनिसकेको थियो । अझ नेपालले विजय लक्ष्य पार गर्नेक्रममा यति ठूलो स्कोर कहिल्यै बनाएको थिएन ।
काठमाडौँ — विश्वकप लिग–२ का पछिल्ला ८ खेलमा नेपालले २ सय रनको स्कोर पनि छुन सकेको थिएन । त्यसैले नामिबियाले दिएको २ सय ८६ रनको लक्ष्य नेपालसामु पहाड बनिसकेको थियो । अझ नेपालले विजय लक्ष्य पार गर्नेक्रममा यति ठूलो स्कोर कहिल्यै बनाएको थिएन ।ओपनर कुशल भुर्तेलले सानदार शतक प्रहार गरेपछि कथा फेरियो । नेपालले कीर्तिपुरस्थित त्रिवि क्रिकेट मैदानमा नामिबियामाथि २ विकेटको रवाफिलो विजय हात पार्‍यो । कुशलले १ सय १५ रन बनाएपछि नेपालले २ सय ८६ रनको लक्ष्य १४ बलअगाडि नै २ सय ८७ रन बनाएर पार गर्‍यो । नेपालले लिग २ मा नामिबियालाई पहिलो पटक पराजित गर्‍यो ।‘हामीले आज इतिहास रचेका छौं, किनभने यसभन्दा अगाडि हामीले यति ठूलो लक्ष्य पछ्याएर विजय पाउन सकेका थिएनौं,’ नेपालका कप्तान रोहित पौडेलले भने, ‘अब हामीले यो लयलाई निरन्तरता दिनुपर्ने हुन्छ । आगामी ३ खेलका लागि हाम्रो यो आत्मविश्वास हो । ब्याटिङ गर्दा हामी निकै विश्वस्त बनेका छौं ।’ उनले कुशलको इनिङ्सलाई असाधारण भने । शतक पूरा गरेपछि पनि कुशलले संयमित खेलेका कारण नै विजय सम्भव भएको रोहितले जनाए । कुशलले एकदिवसीय अन्तर्राष्ट्रियमा आफ्नो पहिलो शतक बनाउनेक्रममा १ सय १३ बल खेल्दै १० चौका र ४ छक्का प्रहार गरेका हुन् । कुशलले रोहितसँग जोडेको १ सय ३३ रनको ठोस साझेदारी नेपालको विजय आधार बन्यो । यो नेपालको अहिलेसम्मकै सबैभन्दा ठूलो साझेदारी हो । गत वर्ष देव खनाल र दीपेन्द्रसिंह ऐरीले पपुवा न्युगिनीविरुद्ध १ सय २९ रनको साझेदारी गरेका थिए । एकदिवसीयमा नेपालको यो सातौं शतकीय साझेदारी हो, त्यसमध्ये चार शतक घरेलु मैदानमै बनेको छ । शतकीय साझेदारीमध्ये रोहित ३ र कुशल २ मा समावेश छन् ।दोस्रो ओभरमै आसिफ शेख शून्यमा बोल्ड भए पनि नेपालले उत्कृष्ट ब्याटिङ प्रदर्शन गर्‍यो । ज्ञानेन्द्र मल्लले ३५ बलमा ४ चौकासहित २५ रन बनाए । रोहितले कप्तानी इनिङ्स खेले । उनले ७६ बलमा ७ चौका र ३ छक्का प्रहार गर्दै ७२ रन बनाए । कुशल मल्ल ६ र दीपेन्द्रसिंह ऐरी ७ रनमै आउट भए ।कुशल भुर्तेलले सन्दीप जोरासँग ४९ रनको साझेदारी गरे । ४ वर्षयता एकदिवसीय अन्तर्राष्ट्रियमा पहिलो खेल खेलिरहेका जोराले २४ बल खेल्दै ३ चौका र १ छक्कासहित २८ रन बनाए । करण १२ बलमा २० रन बनाई अविजित रहे । नेपाललाई विजयनिम्ति ३ रन चाहिँदा कुशलले प्वाइन्टमा क्याच दिन पुगे । सन्दीप लामिछाने पहिलो बलमै आउट भए । सोमपाल कामीले पहिलो बलमै विजयी चौका प्रहार गरे । नामिबियाका रुबेन ट्रमपेलमानले १० ओभरमा ४८ रन खर्चेर ३ विकेट लिए ।यसअघि माइकल भान लिङ्गेनको सानदार शतकमा टस हारेर ब्याटिङमा आएको नामिबियाले निर्धारित ५० ओभर पूरा खेली २ सय ८५ रनमा अलआउट भएको थियो । लिङगेनले १ सय ३३ रन बनाए । लिङ्गेनले लगातार दोस्रो शतक बनाएका हुन् । डिसेम्बरमा उनले आफ्नो पछिल्लो खेलमा नेपालविरुद्ध नामिबियाको विन्डहोकमा १ सय २१ रन बनाएका थिए । उनले १ सय ३७ बलको इनिङ्समा ९ चौका र ५ छक्का प्रहार गरे ।लिङ्गेनलाई करण केसीको बलमा दीपेन्द्रले मिडविकेटमा क्याचआउट गरे । उनको एकदिवसीय अन्तर्राष्ट्रियमा उच्च स्कोर हो भने नामिबियाली ब्याटरको दोस्रो उच्च स्कोर हो । जिन पिइरे कोएट्जेले सन् २०१९ को सेप्टेम्बरमा अमेरिकाविरुद्ध १ सय ३६ रन बनाएका थिए । लिङगेनले कप्तान गेर्हार्ड इरास्मससँग तेस्रो विकेटमा १ सय २४ रनको साझेदारी गरे । आईसीसी एसोसिएट वर्ष खेलाडी इरास्मसको २१ रनमा रोहितले क्याच छाड्नु नेपालका महँगो पर्‍यो । इरास्मसले ७९ बल खेल्दै २ चौका र ३ छक्का प्रहार गरी ५६ रन बनाए ।लो हेन्ड्रे लवरेन्स नामिबियाबाट आउट हुने पहिलो खेलाडी थिए । उनलाई तेस्रो ओभरमा सोमपाल कामीले ५ रनमा बोल्ड गरे । सन्दीप लामिछानेले अर्का ओपनर कार्ल बिर्केनस्टकलाई १३ रनमा बोल्ड गरे । त्यसपछि लिङ्गेन र इरास्मसको जोडी जमेको थियो । करण केसीको पहिलो सिकार जेएन लोफ्टी इटन थिए । इटन ८ रन बनाई ज्ञानेन्द्रबाट सानदार क्याच भए । जान फ्रालिन्कलाई करणले १३ रनमा बोल्ड गरे । पिकी या फ्रान्सले २ रनमात्र बनाए । जेन ग्रिनले १९ बलमा ४ चौका र १ छक्का प्रहार गरी ३४ रन बनाए । नेपालबाट करणले १० ओभरमा १ मेडन राख्दै ६१ रन खर्चेर ५ र सन्दीपले १० ओभरमा ६६ रन खर्चेर ३ विकेट लिए । आस कायमैनामिबियामाथिको विजयपछि नेपालले एकदिवसीय मान्यता जोगाइराख्ने आस कायमै राखेको छ । नेपाल २५ खेलमा २० अंकसाथ सात राष्ट्र सहभागी लिग अंकतालिकाको छैटौं स्थानमा छ । नामिबिया ३१ खेलमा ३७ अंकसाथ तेस्रो स्थानमा छ । नेपालले अब लिग २ मा आफ्नो बाँकी ११ मध्ये ८ खेल जित्नुपर्नेछ । शुक्रबार नेपालले स्कटल्यान्डसँग खेल्नेछ । शनिबार नामिबियासँग खेलेपछि मंगलबार पुनः स्कटल्यान्डसँग खेल्नेछ । फेब्रुअरी अन्तिममा नेपाल लिग–२ को आठौं शृंखला खेल्न दुबई लाग्ने छ । त्यहाँ नेपालले यूएई र पपुवा न्युगिनीसँग २–२ खेल खेल्नेछ । यूएई र न्युगिनी मार्चमा नेपाल आएर खेल्नेछन् ।कुशल शतकीय क्लबमाकुशल भुर्तेल एकदिवसीय अन्तर्राष्ट्रिय र ट्वान्ट्–ी२० अन्तर्राष्ट्रिय दुबैमा शतक बनाउने नेपालको तेस्रो खेलाडी बनेका छन् । उनले नामिबियाविरुद्ध १ सय १५ रन बनाए ।एकदिवसीयमा यो उनको पहिलो शतक हो । सन् २०२१ को सेप्टेम्बरमा अमेरिकाविरुद्ध लिग २ कै खेलमा ओमानको मस्कटमा ८४ रन बनाउनु एकदिवसीय अन्तर्राष्ट्रियमा कुशलको यसअघिको उच्च स्कोर थियो । उनी एकदिवसीय अन्तर्राष्ट्रिय शतक बनाउने नेपालका पहिलो ओपनर बने । ‘एकदिवसीय अन्तर्राष्ट्रियमा पहिलो शतक बनाउँदा खुसी नै लागिहाल्छ । त्योभन्दा पनि हाम्रो टिमले ठूलो विजय लक्ष्य पछ्याएको छ । आफ्नोभन्दा पनि टिमले राम्रो गरेकामा अझ खुसी छु,’ ओपनिङ ब्याटिङमा फर्किएका उनले भने, ‘मलाई ओपनिङमै ब्याटिङ गर्न सजिलो लाग्छ ।’ उनले गत वर्ष ओमानमै ट्वान्टी–२० विश्वकप छनोटमा फिलिपिन्सविरुद्ध अविजित १ सय ४ रन बनाएका थिए । ट्वान्टी–२० अन्तर्राष्ट्रियमा यसअघि उनको यो शतक थियो ।यसअघि पारस खड्का र दीपेन्द्रले एकदिवसीय अन्तर्राष्ट्रिय र ट्वान्ट्–ी२० अन्तर्राष्ट्रिय गरी दुवै संरचनामा शतक बनाएका छन् । पारसले २०१९ मा यूएईविरुद्ध एकदिवसीय अन्तर्राष्ट्रियमा १ सय १५ र सन् २०१९ मा सिंगापुरविरुद्ध सिंगापुरमा अविजित १ सय ६ रन बनाएका थिए । दीपेन्द्रले गत वर्ष कीर्तिपुर मैदानमा पपुवा न्युगिनीविरुद्ध एकदिवसीय अन्तर्राष्ट्रियमा १ सय ५ रन बनाएलगत्तै मलेसियाविरुद्धको ट्वान्टी–२० त्रिकोणात्मक शृंखलामा अविजित १ सय १० रन बनाएका थिए । रोहितको हजार रनरोहित एकदिवसीय अन्तर्राष्ट्रियमा एक हजार रन पूरा गर्ने नेपालको पहिलो ब्याटर बने । नामिबियाविरुद्ध ५५ रन बनाएसँगै उनले यो उपलब्धि हात पारेका हुन् । उनले ३३ औं खेल खेल्दै १ हजार रन बनाएका हुन् । रोहितले २०१८ मा नेदरल्यान्ड्सविरुद्ध एमस्टलभिनमा एकदिवसीय अन्तर्राष्ट्रियमा डेब्यु गरेका थिए । तर त्यसपछि खराब फर्मका कारण टिमबाट आउने–जाने भएका थिए ।सन् २०२१ को सेप्टेम्बरमा ओमान भ्रमणदेखि उत्कृष्ट पुनरामगन गरेपछि उनी प्रदर्शनकै आधारमा नेपालको कप्तान बनेका थिए । उनले ६ अर्धशतक र एक शतक बनाइसकेका छन् । एउटा अर्धशतकबाहेक अरू सबै ठूलो इनिङ्स उनले पुनरागमनपछि खेलेका हुन् । रोहित र ज्ञानेन्द्रले नेपालबाट सर्वाधिक ६ अर्धशतक बनाएका छन् । रोहितपछि नेपालबाट सर्वाधिक रन बनाउनेमा ज्ञानेन्द्र छन् । ज्ञानेन्द्रले २७ खेलमा ७ सय ३४ रन बनाएका छन् । मंगलबार रोहित केही भाग्यमानी पनि रहे । उनले २७ र ३९ रनमा हुँदा दुई जीवनदान पाए ।